Amanda Funani, ŉ polisiewoordvoerder van Noordwes, sê die jonger seun en die verdagte se jonger boetie het Vrydagaand ŉ dobbelsteenspeletjie gespeel toe ŉ rusie tussen hulle uitgebreek het. “Die slagoffer het glo die verdagte se boetie met ŉ mes in sy regterskouer gesteek. Die verdagte het glo uit weerwraak die slagoffer aangeval. Die jonger seun is drie keer gesteek, bo sy regteroog, in die linkerkant van sy bors en in sy ribbekas,” het Funani gesê.
Annamaré Francis, adjunkhoof van die Hoërskool Strand, het aan Maroela Media gesê leerders van die skool het vandeesweek ŉ informele gedenkdiens vir Arian op die strand gehou. “Nadat ons Vrydag die tragiese nuus ontvang het, het ons dadelik die departement [van basiese onderwys] gekontak en hulle het beraders en maatskaplike werkers na die skool gestuur om met die leerders en personeel te praat,” het sy gesê.